Αύξηση κατά δέκα (10) δισεκατομμύρια δραχμές του μετοχικού κεφαλαίου της «ΔΗΜΟΣΙΑΣ ΕΠΙΧΕΙΡΗΣΕΩΣ ΠΕΤΡΕΛΑΙΟΥ Α.Ε.». Εγκρίνεται η από 27 Νοεμβρίου 1996 απόφαση της Έκτακτης Γενικής Συνέλευσης της Δημόσιας Επιχειρήσεως Πετρελαίου (Δ.Ε.Π.) Α.Ε., με την οποία αυξάνεται το μετοχικό κεφάλαιο της Δ.Ε.Π. Α.Ε. κατά δέκα δισεκατομμύρια (10.000.000.000) δραχμές, με έκδοση δύο χιλιάδων (2.000) ονομαστικών μετοχών, ονομαστικής αξίας πέντε εκατομμυρίων (5.000.000) δραχμών η καθεμία, σε δέκα (10) πολλαπλούς τίτλους των διακοσίων (200) μετοχών ο καθένας. Το ποσό αυτό καταβάλλεται από το Πρόγραμμα Δημοσίων Επενδύσεων 1996 για τις ανάγκες της ειδικής για το έργο του φυσικού αερίου θυγατρικής εταιρίας της Δ.Ε.Π. Α.Ε., της ΔΕΠΑ Α.Ε. Οι μετοχές θα περιέλθουν όλες στο μόνο μέτοχο της Εταιρείας, το Ελληνικό Δημόσιο. Με την αύξηση αυτή των δέκα δισεκατομμυρίων (10.000.000.000) δραχμών το μετοχικό κεφάλαιο της Δ.Ε.Π. Α.Ε. διαμορφώνεται στο συνολικό ποσό των εκατό πενήντα εννέα δισεκατομμυρίων εξακοσίων πενήντα πέντε εκατομμυρίων (159.655.000.000) δραχμών διηρημένο σε τριάντα μία χιλιάδες εννιακόσιες τριάντα μία (31.931) ονομαστικές μετοχές, ονομαστικής αξίας πέντε εκατομμυρίων (5.000.000) δραχμών η κάθε μία. Το Διάταγμα αυτό ισχύει από τη δημοσίευσή του στην Εφημερίδα της Κυβερνήσεως. Στην Υπουργό Ανάπτυξης αναθέτουμε τη δημοσίευση και την εκτέλεση του παρόντος διατάγματος. Αθήνα, 1 2 Μαΐου 1997 Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ ΚΩΝΣΤΑΝΤΙΝΟΣ ΣΤΕΦΑΝΟΠΟΥΛΟΣ ΟΙ ΥΠΟΥΡΓΟΙ ΑΝΑΠΤΥΞΗΣΒΑΣΩ ΠΑΠΑΝΔΡΕΟΥ ΕΘΝ. ΟΙΚΟΝΟΜΙΑΣ ΚΑΙ ΟΙΚΟΝΟΜΙΚΩΝ ΓΙΑΝΝΟΣ ΠΑΠΑΝΤΩΝΙΟΥ.